পুনেতে চলমান বিমসটেকের মাল্টি ন্যাশনাল ফিল্ড ট্রেনিং এক্সারসাইজে (মাইলেক্স) যোগ দিতে বাংলাদেশ সেনাবাহিনী প্রধান জেনারেল আজিজ আহমেদ ভারত যাবেন। আগামীকাল শুক্রবার ভারতের উদ্দেশে ঢাকা ত্যাগ করবেন তিনি। গতকাল আইএসপিআরের এক বিজ্ঞপ্তিতে বলা হয়, আগামী ১৫ সেপ্টেম্বর (শনিবার) বিমসটেকের সদস্য দেশসমূহের সেনাপ্রধানদের নিয়ে গঠিত ‘চিফস কনক্লেভ’র অংশগ্রহণে ‘সন্ত্রাস ও আন্তঃদেশীয় অপরাধের ঝুঁকি মোকাবেলায় টেকসই আঞ্চলিক নিরাপত্তা বলয় গড়ে তোলার সম্ভাবনা’ শীর্ষক সেমিনারে বক্তব্য রাখবেন জেনারেল আজিজ আহমেদ। তিনি অনুশীলনের সমাপনী অনুষ্ঠানেও উপস্থিত থাকবেন। আগামী ১৭ সেপ্টেম্বর দেশে ফেরার কথা রয়েছে সেনাপ্রধানের। বে অব বেঙ্গল ইনেশিয়েটিভ ফর মাল্টি সেক্টরাল টেকনিক্যাল অ্যান্ড ইকোনমিক কোঅপারেশন বা বিমসটেকের মাইলেক্স পুনেতে গত ১০ সেপ্টেম্বর শুরু হয়। যা ১৬ সেপ্টেম্বর সমাপ্ত হবে। সাত দিনব্যাপী এ অনুশীলনে বিমসটেকের সদস্য দেশ বাংলাদেশ, ভুটান, ভারত, মিয়ানমার, নেপাল, শ্রীলংকা এবং থাইল্যান্ডের সেনাসদস্যরা অংশ নিচ্ছেন।